ང་སུ་ཡིན་མིན་ངས་ཀྱང་མི་ཤེས།ང་ག་ནས་ཡོང་མིན་ངས་མི་ཤེས་ལ།མ་འོངས་པར་ག་ནས་སླེབས་མིན་ཡང་ངས་མི་ཤེས།ངོ་མ་ང་ནི་ཤེས་ཚོར་མ་ཟིན་པའི་ལྐུགས་པ་ཞིག་རེད་ཅེས་ལབ་ན་རྫུན་རྟ་རྔ་ཙམ་ཡང་ཐལ་བའི་ཉེས་པ་གཏན་ནས་མེད་སྙམ།མི་ག་གེ་མོ་འགས་ང་ལ་ཁྱེད་རང་གི་སྐོར་ངོ་སྤྲོད་བྱེད་དགོས་ཟེར།ངོ་མ་དགོད་ཁ་ནས་ཤོར་བའི་གཏམ་རེད།རང་གིས་རང་ངོ་མི་ཤེས་མཁན་མི་ཞིག་གིས་རང་ཉིད་མི་གཞན་ལ་ངོ་སྤྲོད་ཇི་ལྟར་བྱེད་དགོས་སམ།དཔེ་ན་བུམ་པ་ངོ་མ་ཤེས་མཁན་ཞིག་ལ་བུམ་པ་ངོ་སྤྲོད་བྱོས་ཟེར་བ་དང་གཅིག་མཚུངས་ཤིག་མ་ཡིན་ནམ།རེད།ངས་ལོ་ངོ་ལྔ་ཚན་གསུམ་ལྷག་ངལ་བ་དང་དུ་བླངས་ནས་ང་རང་འཚོལ་ཞིབ་བྱས་པ་ཡིན།དོན་ངོ་མ་ང་རང་སུ་ཡིན་མིན་དང་།དང་ཐོག་གང་ནས་སླེབས་མིན།སླད་མ་འོངས་པ་ལ་ཡང་གང་དུ་སླེབས་མིན་ཐད།དབྱར་དུས་ཐོགས་སེར་དང་དྲག་ཆར།དགུན་དུས་རླུང་འཚུབ་དང་ཁ་བ་བུ་ཡུག་འཚུབ་པའི་གྲང་ངར་སོགས་ལམ་འཕྲང་གི་ཀྱང་ཀྱོག་ཁྲོད་ཡོད་ཚད་ལ་གདོང་ལེན་བྱས་ཏེ་མཐོ་སྤྱི་བོའི་གཙུག་ནས་དམའ་རྐང་སེན་ཡན་བར་འཚོལ་ཞིབ་བྱས་པ་ཡིན།ཡིན་ཡང་ད་དུང་ཡོད་ཚད་ནས་ཡོད་ཚད་ལ་མཛུབ་མོ་རི་སྟོན་བྱས་ཏེ་འདི་རེད་ཅེས་ངོས་གཟུང་ཡུལ་ཆ་ཕྲ་མོ་ཙམ་ཡང་མ་རྙེད་ཐལ།